OʻZBEKISTON RESPUBLIKASI DAVLAT BUDJETIDA TURUVChI TAShKILOTLARNING XARAJATLAR SMETASI VA ShTATLAR JADVALINI TUZISh, KOʻRIB ChIQISh, TASDIQLASh VA ROʻYXATDAN OʻTKAZISh TARTIBI TOʻGʻRISIDAGI NIZOMNI TASDIQLASh HAQIDA
(order, 2014-12-22)

Oʻzbekiston Respublikasining “Budjet tizimi toʻgʻrisida”gi (Oʻzbekiston Respublikasi Oliy Majlisining Axborotnomasi, 2001-y., 1-2-son, 6-modda), “Davlat budjetining gʻazna ijrosi toʻgʻrisida”gi (Oʻzbekiston Respublikasi qonun hujjatlar toʻplami, 2004-y., 43-son, 453-modda) qonunlari, Oʻzbekiston Respublikasi Prezidentining 2009-yil 22-dekabrdagi PQ-1245-son “Oʻzbekiston Respublikasining 2010-yilgi asosiy makroiqtisodiy koʻrsatkichlari va Davlat budjeti parametrlari toʻgʻrisida”gi qarori (Oʻzbekiston Respublikasi qonun hujjatlari toʻplami, 2009-y., 52-son, 560-modda), Oʻzbekiston Respublikasi Vazirlar Mahkamasining 1997-yil 14-iyuldagi 358-son “Davlat budjeti hisobidan mablagʻ bilan taʼminlanadigan muassasalar va tashkilotlar faoliyatini tartibga solish toʻgʻrisida”gi, 1999-yil 3-sentabrdagi 414-son “Budjet tashkilotlarini mablagʻ bilan taʼminlash tartibini takomillashtirish toʻgʻrisida”gi (Oʻzbekiston Respublikasi Hukumati qarorlari toʻplami, 1999-y., 9-son, 51-modda), 2003-yil 19-noyabrdagi 520-son “Vazirliklar va idoralarning budjetdan tashqari jamgʻarmalariga mablagʻlar ajratish va ulardan foydalanishni tartibga solish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2003-y., 22-son, 223-modda), 2004-yil 28-dekabrdagi 610-son “Oʻzbekiston Respublikasining 2005-yilgi Davlat budjeti parametrlari toʻgʻrisida”gi (Oʻzbekiston Respublikasi qonun hujjatlari toʻplami, 2004-yil, 52-son, 523-modda) qarorlariga muvofiq buyuraman: 1. Oʻzbekiston Respublikasi Davlat budjetida turuvchi tashkilotlarning xarajatlar smetasi va shtatlar jadvalini tuzish, koʻrib chiqish, tasdiqlash va roʻyxatdan oʻtkazish tartibi toʻgʻrisidagi nizom ilovaga muvofiq tasdiqlansin. 2. Quyidagilar oʻz kuchini yoʻqotgan deb hisoblansin: Oʻzbekiston Respublikasi Moliya vazirligi tomonidan 1999-yil 9-dekabrda 93-son (roʻyxat raqami 849, 1999-yil 13-dekabr) bilan tasdiqlangan Budjet tashkilotlarining xarajatlar smetasi va shtatlar jadvalini Moliya vazirligi va moliya organlarida roʻyxatdan oʻtkazish Tartibi; Oʻzbekiston Respublikasi Moliya vazirligi tomonidan 1999-yil 28-dekabrda 101-son (roʻyxat raqami 888, 2000-yil 3-fevral) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2000-yil, 3-son) bilan tasdiqlangan Oʻzbekiston Respublikasi, Qoraqalpogʻiston Respublikasi respublika budjetida, shuningdek, viloyat, shahar va tuman mahalliy budjetlarida turuvchi tashkilotlarning xarajat smetalarini tuzish, koʻrib chiqish va tasdiqlash tartibi toʻgʻrisidagi Yoʻriqnoma; Oʻzbekiston Respublikasi Moliya vazirligi tomonidan 2000-yil 18-fevralda 24-son (roʻyxat raqami 849-1, 2000-yil 7-mart) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2000-yil, 5-son) bilan tasdiqlangan, Adliya vazirligi tomonidan 1999-yil 13-dekabrda 849-son bilan roʻyxatga olingan Budjet tashkilotlarining xarajatlar smetasi va shtatlar jadvalini Moliya vazirligi va moliya organlarida roʻyxatdan oʻtkazish Tartibiga 1-son qoʻshimcha va oʻzgartirishlar; Oʻzbekiston Respublikasi Moliya vazirligi tomonidan 2000-yil 13-noyabrda 123-son (roʻyxat raqami 849-2, 2000-yil 18-noyabr) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2000-yil, 22-son) bilan tasdiqlangan, Adliya vazirligi tomonidan 1999-yil 13-dekabrda 849-son bilan roʻyxatga olingan, Budjet tashkilotlarining xarajatlar smetasi va shtatlar jadvalini Moliya vazirligi va moliya organlarida roʻyxatdan oʻtkazish Tartibiga 2-son qoʻshimcha va oʻzgartirishlar. 3. Mazkur buyruq Oʻzbekiston Respublikasi Adliya vazirligida davlat roʻyxatidan oʻtkazilgan kundan boshlab oʻn kun oʻtgandan keyin kuchga kiradi. Mazkur Nizom Oʻzbekiston Respublikasining “Budjet tizimi toʻgʻrisida”gi (Oʻzbekiston Respublikasi Oliy Majlisining Axborotnomasi, 2001-y., 1-2-son, 6-modda), “Davlat budjetining gʻazna ijrosi toʻgʻrisida”gi (Oʻzbekiston Respublikasi qonun hujjatlari toʻplami, 2004-y., 43-son, 453-modda) qonunlari, Oʻzbekiston Respublikasi Prezidentining 2009-yil 22-dekabrdagi PQ-1245-son “Oʻzbekiston Respublikasining 2010-yilgi asosiy makroiqtisodiy koʻrsatkichlari va Davlat budjeti parametrlari toʻgʻrisida”gi qarori (Oʻzbekiston Respublikasi qonun hujjatlari toʻplami, 2009-y., 52-son, 560-modda), Oʻzbekiston Respublikasi Vazirlar Mahkamasining 1997-yil 14-iyuldagi 358-son “Davlat budjeti hisobidan mablagʻ bilan taʼminlanadigan muassasalar va tashkilotlar faoliyatini tartibga solish toʻgʻrisida”gi, 1999-yil 3-sentabrdagi 414-son “Budjet tashkilotlarini mablagʻ bilan taʼminlash tartibini takomillashtirish toʻgʻrisida”gi (Oʻzbekiston Respublikasi Hukumati qarorlari toʻplami, 1999-y., 9-son, 51-modda), 2003-yil 19-noyabrdagi 520-son “Vazirliklar va idoralarning budjetdan tashqari jamgʻarmalariga mablagʻlar ajratish va ulardan foydalanishni tartibga solish chora-tadbirlari toʻgʻrisida”gi (Oʻzbekiston Respublikasi qonun hujjatlari toʻplami, 2003-y., 22-son, 223-modda), 2004-yil 28-dekabrdagi 610-son “Oʻzbekiston Respublikasining 2005-yilgi Davlat budjeti parametrlari toʻgʻrisida”gi (Oʻzbekiston Respublikasi qonun hujjatlari toʻplami, 2004-yil, 52-son, 523-modda) qarorlariga muvofiq Oʻzbekiston Respublikasi Davlat budjetida turuvchi tashkilotlarning (keyingi oʻrinlarda tashkilotlar deb yuritiladi) budjetdan ajratilgan mablagʻlar boʻyicha xarajatlar smetasini va budjetdan tashqari mablagʻlar boʻyicha daromadlar va xarajatlar smetalarini tuzish, koʻrib chiqish, tasdiqlash va roʻyxatdan oʻtkazish, shuningdek shtatlar jadvalini tuzish va roʻyxatdan oʻtkazish tartibini belgilaydi. 1. Davlat budjetidan xarajatlar tasdiqlangan budjetdan ajratilgan mablagʻlar doirasida va tashkilotlarning xarajatlar smetasida koʻrsatilgan maqsadlar uchun amalga oshiriladi. 2. Yuridik shaxs maqomiga ega boʻlgan va xarajatlarni qoplash uchun budjetdan ajratilgan mablagʻlardan tashqari boshqa daromad manbalari mavjud boʻlgan tashkilotlar ham budjetdan tashqari mablagʻlar boʻyicha smetalarni tuzadilar. 3. Mazkur Nizomda quyidagi asosiy tushunchalardan foydalaniladi: xarajatlar smetasi — tashkilotlar tomonidan joriy moliya yili uchun tuziladigan va tasdiqlanadigan hujjat boʻlib, unda tashkilotlar uchun xarajatlar moddalari boʻyicha koʻzda tutilgan budjetdan ajratilgan mablagʻlar (xarajatlar rejasi) aks ettiriladi; budjetdan tashqari mablagʻlar boʻyicha smeta — tashkilotlar tomonidan joriy moliya yili uchun tuziladigan va tasdiqlanadigan hujjat boʻlib, unda tashkil boʻlish manbalari va ushbu mablagʻlarning qonunchilikka muvofiq foydalanish yoʻnalishlari koʻrsatilgan holda budjetdan tashqari daromadlar tushumlarining prognoz hajmlari aks ettiriladi; xarajatlar moddasi — budjet tasnifining qismi boʻlib, Davlat budjeti xarajatlarining iqtisodiy tayinlanishi va toʻlovlarni aniq turlarini ifodalaydi; vaqtinchalik xarajatlar smetasi — tashkilotlarning xarajatlar smetasi tasdiqlangunga va roʻyxatdan oʻtkazilgunga qadar amal qiluvchi hujjat boʻlib, unda budjet tashkilotlari uchun koʻzda tutilgan, qonunchilikka oʻzgartirishlarni hisobga olgan holda, har oyda avvalgi moliya yilining oxirgi choragidagi budjetdan ajratiladigan mablagʻlarning uchdan bir qismidan ortiq boʻlmagan miqdorlardagi budjetdan ajratilgan mablagʻlar (xarajatlar rejasi) aks ettiriladi; budjet tashkilotlarining budjetdan tashqari mablagʻlari — qonunchilikda nazarda tutilgan budjetdan tashqari manbalar hisobidan tashkilotlar ixtiyoriga kelib tushadigan mablagʻlar. 4. Davlat budjetidan mablagʻ oladigan tashkilotda tasdiqlangan xarajatlar smetasi, budjetdan tashqari mablagʻlar mavjud boʻlganda esa, budjetdan tashqari mablagʻlar boʻyicha smeta boʻlishi shart. 41. Quyidagi budjetdan ajratilgan mablagʻlar xarajatlar smetalarini tuzishni talab qilmaydi va xarajatlar yoyilmasida hisobga olinadi: budjet tashkilotlari va budjetdan mablagʻ oluvchilarning smeta xarajatlarini roʻyxatga olish jarayonida boʻshagan; tovar-moddiy boyliklarning meʼyordan ortiqcha zaxiralaridan chegirilgan; advokatlar tomonidan koʻrsatilgan yuridik yordam uchun davlat hisobidan ajratilgan; soliq toʻlovchilarga nol darajali stavkani qoʻllash natijasida hosil boʻlgan qoʻshilgan qiymat soligʻining ortiqcha summasini qaytarishga; davlat organlari yoki ushbu organlar mansabdor shaxslarining qonunga xilof harakatlari (harakatsizligi) natijasida fuqarolar yoki yuridik shaxslarga yetkazilgan zararni qoplashga; budjet tashkilotlarida ishlovchi ayollarga homiladorlik va tugʻish boʻyicha nafaqani toʻlashga, qonun hujjatlarida belgilangan tartibda budjet tashkilotlari xarajatlar smetasiga oʻzgartirish kiritish holatlari bundan mustasno; bir yoʻla beriladigan davlat ragʻbatlantirish va mukofotlarini toʻlashga; Chernobil AES halokati oqibatlarini bartaraf etishda qatnashgan shaxslarga kompensatsiya toʻlovlarini toʻlashga; transportda imtiyozli yurishni qoplashga; Oʻzbekiston Respublikasi ichki va tashqi qarzlari hamda xalqaro moliyaviy institutlar va chet davlatlari kreditlarini qoplashga va ularga xizmat koʻrsatishga; xalqaro tashkilotlarga aʼzolik badallarini toʻlashga; hosildorligi past yerlarda davlat ehtiyojlari uchun qishloq xoʻjaligi mahsulotlarini etishtiruvchi qishloq xoʻjaligi korxonalarini moliyaviy qoʻllab-quvvatlashga; saylovlar va referendumlar oʻtkazishga; quyi budjetlarga budjet ssudalari va subvensiyalarni ajratishga; banklar va boshqa moliya institutlarning ustav kapitallarini shakllantirish va koʻpaytirishga; xoʻjalik yurituvchi subyektlarga budjet ssudalari ajratishga va Oʻzbekiston Respublikasi Moliya vazirligining kredit liniyalarini ochishga; Oʻzbekiston Respublikasi Prezidenti va Vazirlar Mahkamasining ishlab chiqilayotgan qaror loyihalariga muvofiq budjet mablagʻlari hisobidan moliyalashtirilishi koʻzda tutilgan tadbirlarni amalga oshirishga; davlat maqsadli va budjetdan tashqari jamgʻarmalariga beriladigan; xarajatlar indeksatsiyasi boʻyicha; Oʻzbekiston Respublikasi Vazirlar Mahkamasining zaxira jamgʻarmasi hamda Qoraqalpogʻiston Respublikasi budjeti, viloyatlar va Toshkent shahar mahalliy budjetlarining zaxira jamgʻarmalari. 5. Tashkilotlar, agarda qonunchilikda boshqacha tartib belgilanmagan boʻlsa, mustaqil ravishda xarajatlar smetasini, budjetdan tashqari mablagʻlar boʻyicha smetani, shuningdek, shtatlar jadvalini tasdiqlangan tashkiliy tuzilma, shtat birliklari, namunaviy shtatlar va budjetdan moliyalashtirish meʼyorlariga muvofiq ishlab chiqadilar va tasdiqlaydilar. 6. Xarajatlar smetasiga Oʻzbekiston Respublikasi qonunlari, Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidentining farmonlari, qarorlari va farmoyishlari, Oʻzbekiston Respublikasi Hukumatining, shuningdek, Qoraqalpogʻiston Respublikasi Vazirlar Kengashi, tegishli hokimiyatlar ularga berilgan tegishli huquq va vakolatlar doirasidagi qarorlari va farmoyishlarida koʻzda tutilgan xarajatlar kiritiladi. 7. Xarajatlar smetasi va budjetdan tashqari mablagʻlar boʻyicha smeta bir yillik muddatga — 1-yanvardan 31-dekabrni ham qoʻshgan holda, mavsumiy yoki joriy yilda ishga tushiriladigan tashkilotlar boʻyicha esa, ularning mazkur moliya yilidagi faoliyat koʻrsatish muddatiga tuziladi va amal qiladi. Agar kelgusi moliya yili uchun Davlat budjeti yil boshlangunga qadar qabul qilinmagan boʻlsa, u holda Davlat budjeti qabul qilingunga qadar boʻlgan davrda xarajatlar tashkilotlar tomonidan vaqtinchalik xarajatlar smetasi asosida amalga oshiriladi. 8. Xarajatlar smetasini, budjetdan tashqari mablagʻlar boʻyicha smetani tuzishda mehnatga haq toʻlash miqdorlari va shartlari, tovarlar (ishlar, xizmatlar) narxi va tariflari quyidagicha hisobga olinadi: mavsumiy tashkilotlar yoki joriy yilda ishga tushirilgan tashkilotlar boʻyicha — ushbu tashkilotning faoliyat koʻrsatishi boshlangan oyning birinchi sanasi holatiga; qolgan tashkilotlar boʻyicha — mazkur smetalar tuzilayotgan tegishli yilning 1-yanvariga boʻlgan amaldagi shartlarda. 9. Budjet ijrosi jarayonida yuzaga keladigan barcha qoʻshimcha xarajatlarga tashkilotlarning xarajatlar smetalariga qonunchilikda belgilangan tartibda tegishli oʻzgartirishlar kiritib boriladi. 10. Tashkilotlarning tasdiqlangan yil yoki choraklarga (oylarga*) belgilangan xarajatlar smetasi mablagʻlari miqdoriga yil davomida kiritiladigan oʻzgartirishlar boʻyicha yuqori tashkilotlar oʻziga boʻysunuvchi tashkilotlarni yozma ravishda xabardor qilishlari lozim. Bu oʻzgartirishlar tashkilotlar tomonidan tasdiqlangan smetalarga tuzatishlar kiritmay, kassa va haqiqiy xarajatlar kitobida (294-son shakl) hisobga olib boriladi. 11. Tashkilotlarning xarajatlar smetasi, budjetdan tashqari mablagʻlar boʻyicha smetasi, vaqtinchalik xarajatlar smetasi, shuningdek shtatlar jadvali, qoida tariqasida, ming soʻmda tuziladi. 12. Xarajatlar smetasi Oʻzbekiston Respublikasi Davlat budjeti xarajatlarining iqtisodiy tasnifiga muvofiq xarajatlar guruhlari boʻyicha, 4 guruh xarajatlarining toʻliq yoyilmasini va hisob-kitoblarni oʻz ichiga olgan holdagi ilova bilan birgalikda, shuningdek mazkur Nizomning 1-ilovasiga muvofiq shakl boʻyicha tuziladi. Ilova xarajatlar smetasining ajralmas qismi boʻlib, smetasining prognoz hisob-kitoblarini asoslaydi va hisobot tuzish maqsadida foydalaniladi. Oʻzbekiston Respublikasi Tashqi ishlar vazirligining xorijiy muassasalarini saqlash uchun ajratiladigan budjet mablagʻlari boʻyicha umumiy xarajatlar smetasi soʻmda mazkur Nizomning 1-ilovasiga muvofiq shakl boʻyicha tuziladi. Bunda Oʻzbekiston Respublikasi Tashqi ishlar vazirligining har bir xorijiy muassasalari boʻyicha xarajatlar smetasi erkin almashtiriladigan valyuta va soʻmda xarajatlar guruhlari boʻyicha, boshqa xarajatlarning toʻliq yoyilmasi va hisob-kitoblarni oʻz ichiga olgan holdagi ilova bilan birgalikda mazkur Nizomning 1a-ilovasiga muvofiq shakl boʻyicha tuziladi. 13. Xarajatlar smetasini tuzish boʻyicha ishlarni tashkil etish davomida Oʻzbekiston Respublikasi va Qoraqalpogʻiston Respublikasi vazirliklari, idoralari, tegishli hokimiyatlarning boshqarma va boʻlimlari oʻzlariga boʻysunuvchi tashkilotlarga tegishli xalq deputatlari Kengashi sessiyasining budjetni tuzish tartibi va muddati toʻgʻrisidagi qaroridan va moliya organining ushbu masala boʻyicha koʻrsatmalaridan kelib chiqib, kelgusi yil uchun smetalarni tuzish tartibi va muddatlari toʻgʻrisida koʻrsatmalar beradilar. Buning uchun Oʻzbekiston Respublikasi va Qoraqalpogʻiston Respublikasi vazirliklari va idoralari, tegishli hokimiyatlarning boshqarma va boʻlimlari oʻzlariga qarashli tashkilotlarning rahbarlari hamda tegishli xodimlari kengashini chaqiradilar va xarajatlar smetasini tuzish tartibi va muddatlari toʻgʻrisida yoʻl-yoʻriqlar koʻrsatadilar, ularga tashkilotlarning moliyaviy-xoʻjalik faoliyatiga va ularga xarajatlar smetasini tuzish masalalari boʻyicha qonunchilik talablarini tushuntiradilar, budjet mablagʻlari boʻyicha xarajatlar smetasi hisob-kitoblarini albatta qonunchilikka muvofiq kelishi, xarajat qilishda moliya intizomiga, iqtisod qilish tartibiga rioya qilish haqida koʻrsatmalar beradilar, shuningdek, xarajatlar smetasini tuzish hamda blankalarni toʻldirish texnikasi masalalari boʻyicha yoʻl-yoʻriqlar koʻrsatadilar. Bir vaqtning oʻzida oʻzlariga qarashli tashkilotlarga ijtimoiy rivojlanishning iqtisodiy koʻrsatkichlari asosida (sinflar, oʻquvchilar, bolalar, shifoxonalarda joy-kunlar, bola-kunlar soni va boshqalar) kelgusi yil uchun ishlab chiqarish koʻrsatkichlarini yozma ravishda xabar qiladilar. 14. Xarajatlar smetasi boʻyicha xarajatlarni hisoblab chiqish mablagʻlarga boʻlgan ehtiyojga muvofiq iqtisodiy va ijtimoiy rivojlanish koʻrsatkichlarini va iqtisod qilishning qatʼiy tartibini amalga oshirishni hisobga olgan holda amalga oshirilishi shart. 15. Xarajatlarni hisoblab chiqishda quyidagilarga amal qilish kerak: Oʻzbekiston Respublikasi qonunlari va Oʻzbekiston Respublikasi Oliy Majlisi palatalarining qarorlari, Oʻzbekiston Respublikasi Prezidenti farmonlari, qarorlari va farmoyishlari, Oʻzbekiston Respublikasi Hukumatining qarorlari va farmoyishlari, shuningdek Qoraqalpogʻiston Respublikasi Vazirlar Kengashi, tegishli hokimiyatlarning ularga berilgan huquq va vakolatlar doirasida qabul qilingan qaror va farmoyishlariga; budjet tashkilotlarining belgilangan tartibda tasdiqlangan xarajatlar meʼyorlariga; tovar va xizmatlarni davlat tomonidan tartibga solinadigan baholari va tariflariga. Jumladan: xarajatlar smetasiga ish haqi uchun mablagʻlar qonunchilik bilan belgilangan maoshlari va ish haqi stavkalari va ularga qoʻshimcha toʻlovlardan, amaldagi namunaviy shtatlar va meʼyorlarga rioya qilishdan kelib chiqib kiritiladi. Ishbay usul bilan bajariladigan ishlar uchun ish haqi xarajatlar smetasiga budjet yiliga xarajatlar smetasida koʻzda tutilgan ish hajmlaridan kelib chiqib kiritiladi; pedagog xodimlar ish haqi uchun mablagʻlarni ajratishda, qonunchilikda belgilangan ish haqi stavkalaridan va oʻquv rejasiga muvofiq daftar tekshirish, sinf rahbarligi va boshqalar uchun qoʻshimcha haq toʻlashni hisobga olgan holda tuzilgan tarifikatsiyalardan kelib chiqilishi lozim; tibbiyot xodimlari ish haqi uchun mablagʻlarni ajratishda, ish haqi stavkalari va qonunchilikka muvofiq mehnatga haq toʻlash shartlarini hisobga olgan holda tuzilgan tibbiyot xodimlari tarifikatsiyalaridan kelib chiqilishi lozim; oliy oʻquv yurtidan keyingi taʼlimda taʼlim oluvchilarni stipendiya xarajatlari belgilangan stipendiyalar miqdori va stipendiya taʼminoti tartibidan kelib chiqqan holda hisoblanadi; mehnatga haq toʻlash jamgʻarmasidan yagona ijtimoiy toʻlovni toʻlash xarajatlari xarajatlar smetasiga Oʻzbekiston Respublikasi Prezidentining qarorlariga muvofiq belgilangan stavkalarda, qonunchilikka muvofiq yagona ijtimoiy toʻlov toʻlanadigan barcha toʻlov summalaridan kelib chiqqan holda kiritiladi; ish beruvchining fuqarolik javobgarligini majburiy sugʻurta qilish boʻyicha sugʻurta mukofotini toʻlash xarajatlari xarajatlar smetasiga qonunchilikda belgilangan tartibda ish beruvchining barcha xodimlarining oʻtgan yilgi ish haqining haqiqiy xarajatlaridan kelib chiqqan holda kiritiladi; xoʻjalik xarajatlari, jumladan, kommunal xizmatlar uchun xarajatlar limitlar doirasida kommunal xizmatlar uchun baho va tariflarni hisobga olgan holda hisoblanadi; telefon va boshqa telekommunikatsiya xizmatlari xarajatlari abonent raqamlari soni va xizmatlar uchun tasdiqlangan tariflaridan kelib chiqib hisoblanadi. Bunda, limitdan oshiq foydalanilgan shaharlararo (davlatlararo) soʻzlashuvlar uchun aloqa xizmatlari, internet boʻyicha xizmatlar va boshqa aloqa xizmatlari xarajatlari budjet tashkilotlarining xarajatlar smetasida tegishli moliya organlari bilan kelishilgan holda oʻzlarining faoliyat xususiyatlaridan va ushbu xizmatlarga boʻlgan talabdan kelib chiqib koʻzda tutiladi; davolash, bolalar va boshqa ijtimoiy soha muassasalarida ovqatlanishga ketadigan xarajatlar tashkilotlarning har bir turi uchun tasdiqlangan ovqatlanish kunining oʻrtacha yillik sonidan va natural meʼyorlaridan kelib chiqib hisoblanadi; dori-darmonlarga ketadigan xarajatlar kuniga bir bemorga hisoblangan dori-darmonlar meʼyoriga qarab belgilanadi; ijtimoiy-madaniy tashkilotlarni ayrim guruhi uchun kiyim-kechak, poyabzal, choyshab, yotish anjomlari va boshqa yumshoq buyumlar sotib olishga ketadigan xarajatlar, moddiy taʼminotning meʼyorlari asosida, lekin ajratilgan mablagʻlar doirasida hisoblanadi; suv, oʻrmon xoʻjaligi va boshqa tashkilotlarni saqlash xarajatlari ularning bajarayotgan ish meʼyori va hajmidan kelib chiqqan holda aniqlanadi; inspeksiya va qoʻriqlash faoliyati bilan bogʻliq xizmatlar toʻlovi xarajatlari tashkilotlar va ushbu xizmatlarni yetkazib beruvchilar oʻrtasidagi shartnomaga muvofiq aniqlanadi; tashkilotlarning binolar, inshootlar va transport vositalaridan foydalanish, binolar va transport vositalari, shuningdek boshqa davlat mulklari ijarasi bilan bogʻliq xarajatlari belgilangan limitlar va natural koʻrsatkichlardan kelib chiqib aniqlanadi; xizmat safarlari bilan bogʻliq xarajatlar tashkilotlarning oldiga qoʻyilgan vazifalaridan, shuningdek qonunchilikda belgilangan meʼyorlardan kelib chiqqan holda aniqlanadi; epizootik kasalliklarga qarshi tadbirlar va qishloq xoʻjaligi zararkunandalariga (chigirtkalar, tut parvonasi va boshqalar) qarshi kurashish bilan bogʻliq xarajatlar prognoz ish hajmlari va kimyoviy preparatlarga boʻlgan ehtiyojlar, shuningdek bajariladigan ish turlaridan kelib chiqqan holda aniqlanadi. Yuqorida koʻrsatilgan xarajatlar, shuningdek Davlat budjeti xarajatlarining iqtisodiy tasnifi boʻyicha boshqa xarajatlarni aniqlashda boshqa koʻrsatkichlar va uslublar qoʻllanishi mumkin, ularning asoslanganligi xarajatlar smetasini roʻyxatdan oʻtkazuvchi tegishli moliya organlari tomonidan tekshiriladi. 16. Yuridik shaxs maqomiga ega boʻlmagan va tegishli davlat boshqaruv organlari (bosh boʻlinma sifatidagi budjet tashkiloti) huzuridagi markazlashtirilgan buxgalteriyalar va tegishli hokimiyatlarning buxgalteriyalari tomonidan xizmat koʻrsatilayotgan tashkilotlar boʻyicha quyidagi alohida hollarda jamlanma xarajatlar smetasi tuzilishi mumkin: bir turdagi kichik tashkilotlar boʻyicha — veterinar uchastkalar va punktlar hamda boshqa tashkilotlar boʻyicha; bir turdagi yirik tashkilotlar boʻyicha, qachonki ularga xoʻjalik xizmatlarini koʻrsatish xoʻjalik xizmatlarni koʻrsatuvchi maxsus guruhlar orqali markazlashtirilgan holda amalga oshirilsa; fuqarolarni oʻzini oʻzi boshqarish organlari boʻyicha; ozodlikdan mahrum etilgan joylardan qaytgan shaxslarga ijtimoiy moslashuv markazlari hamda voyaga etmaganlarga ijtimoiy-huquqiy yordam koʻrsatish markazlari boʻyicha. 17. Markazlashtirilgan buxgalteriyalar tashkil etilgan tegishli davlat boshqaruv organlari (bosh tashkilotlar) rahbarlari va tegishli hudud hokimlari (ular vakolat bergan mansabdor shaxslar) jamlanma xarajatlar smetasi boʻyicha budjetdan ajratilgan mablagʻlarni taqsim qiluvchilar boʻlib hisoblanadilar. 18. Jamlanma xarajatlar smetasi, xizmat koʻrsatiladigan tashkilotlarning rahbarlaridan olingan buyurtmalar asosida hamda markazlashtirilgan buxgalteriyada mavjud boʻlgan hisob va hisobot, shuningdek, iqtisodiy va ijtimoiy rivojlanish koʻrsatkichlariga muvofiq markazlashtirilgan buxgalteriya tomonidan tuziladi. Jamlanma xarajatlar smetasini tuzish uchun buyurtmalar hokimiyatlarning tegishli boshqarma va boʻlimlari tomonidan belgilangan shakllar yoki koʻrsatkichlar roʻyxati boʻyicha xarajatlarning guruhlari boʻyicha va ilovalarni hamda smetalarga qilingan hisob-kitoblarni ilova qilgan holda tashkilotlar tomonidan taqdim qilinadi. Buyurtmalarda quyidagi maʼlumotlar koʻrsatiladi: isitish, yoritish, suv taʼminoti xarajatlarini hisoblash uchun zarur natural koʻrsatkichlar; sotib olish uchun moʻljallangan asbob-uskunalar va jihozlar roʻyxati; kapital va joriy taʼmirlash boʻyicha asosiy ishlar roʻyxati; oʻrmon xoʻjaligi tashkilotlarining bajaradigan ishlari hajmi; qonunchilikka muvofiq belgilangan kadastr yuritish boʻyicha ishlar hajmi va boshqa koʻrsatkichlar hisobi; bino va inshootlarni kapital taʼmirlash boʻyicha manzilli roʻyxatga kiritish uchun hisob-kitoblarning asoslanganligi; budjetdan mablagʻlar ajratishni asoslash uchun boshqa kerakli hisob-kitoblar. Tashkilotlar tomonidan berilgan buyurtmalar markazlashtirilgan buxgalteriyalar tomonidan tegishli tashkilotlarning vakillari ishtirokida oldindan koʻrib chiqiladi hamda jamlanma xarajatlar smetasini tuzishda hisobga olinadi. 19. Markazlashtirilgan buxgalteriya tomonidan tuzilgan jamlanma xarajatlar smetasining loyihalari tegishli tashkilotlar rahbarlari ishtirokida koʻrib chiqiladi va tasdiqlanadi. 20. Tashkilotlarning xarajatlar smetasi uch nusxada tuzilib, tashkilotning rahbari yoki uning oʻrinbosari (birinchi imzo huquqiga ega shaxs), tashkilot bosh hisobchisi yoki uning oʻrinbosari (ikkinchi imzo huquqiga ega shaxs), shuningdek moliya-iqtisod boʻlimi boshligʻi (shtatlar jadvaliga muvofiq moliya-iqtisod masalalari boʻyicha mutaxassis) tomonidan imzolanadi hamda belgilangan tartibda moliya organida roʻyxatdan oʻtkazilganidan soʻng: birinchi nusxasi — tashkilotda qoladi; ikkinchi nusxasi — tegishli moliya organiga taqdim qilinadi; uchinchi nusxasi — yuqori tashkilotga taqdim qilinadi (zarur hollarda). 21. Tegishli moliya organlari xarajatlar smetasini chuqurroq oʻrganish maqsadida tashkilotlarning xarajatlar smetasini tuzish va ijro etishning istalgan bosqichida ularning qoʻshimcha hisob-kitoblarini talab qilishga haqli. Markazlashtirilgan buxgalteriyalar tomonidan xizmat koʻrsatiladigan tashkilotlarning xarajatlar smetasi tashkilotlar bilan markazlashtirilgan buxgalteriyalar bosh (katta) hisobchilari yoki iqtisodchilari ishtirokida tuziladi. 22. Oʻzbekiston Respublikasi va Qoraqalpogʻiston Respublikasi vazirliklari, idoralari va hokimiyatlar boshqarmalari va boʻlimlari markazlashtirilgan holda amalga oshiriladigan xarajatlar boʻyicha ularning oʻzini saqlash uchun xarajatlar smetasidan tashqari tashkilotning markazlashtirilgan tadbirlari uchun xarajatlar smetasini tuzadilar. Bunda, Oʻzbekiston Respublikasi va Qoraqalpogʻiston Respublikasi vazirliklari, idoralari va hokimiyatlar boshqarmalari va boʻlimlari tomonidan markazlashtirilgan holda bir necha tadbirlar (tizimdagi barcha tashkilotlar boʻyicha qoʻriqlash xizmatini toʻlash, xizmat kiyimini sotib olish, yagona axborot-kompyuter tizimiga xizmat koʻrsatish, seminarlar oʻtkazish va boshqalar) boʻyicha xarajatlar amalga oshirilayotganda, xarajatlar smetasiga har bir toʻlanadigan markazlashtirilgan tadbirlar boʻyicha hisob-kitoblar ilova qilinadi. 23. Kelgusi yilga ochilishi kerak boʻlgan tashkilotlarni tashkil etish, saqlash boʻyicha xarajatlar smetasi tegishli vazirliklar, idoralar hamda tegishli hokimiyatlarning boshqarmalari, boʻlimlari tomonidan har bir tashkilotga alohida, mehnatga haq toʻlash shartlari va faoliyat koʻrsatayotgan shunga oʻxshash tashkilotlarda mavjud boʻlgan xarajatlarining oʻrtacha meʼyorlaridan kelib chiqqan holda tuziladi. Bunda, yangi tashkilotlarni saqlash xarajatlari ushbu tashkilotlar faoliyatining boshlanishi moʻljallanayotgan muddatlardan kelib chiqqan holda hisoblanadi. 231. Davlat ilmiy-texnik dasturlarini bajarishga ajratiladigan budjet mablagʻlari boʻyicha xarajatlar smetasi ijrochi-tashkilotlar boʻyicha barcha ilmiy-texnik loyihalarning umumiy summasini smetada Oʻzbekiston Respublikasi iqtisodiy xarajatlar tasnifining bir satrida aks ettirgan holda tuziladi. Bunda xarajatlar smetalariga ilmiy-tadqiqot ishlanmalarini bajarish uchun mehnatga haq toʻlash, unga tenglashtirilgan toʻlovlar, ish beruvchilarning ajratmalari va boshqa xarajatlarni oʻz ichiga olgan loyiha boʻyicha barcha xarajatlarni oʻzida aks ettirgan xarajatlar kalkulyatsiyasi ilova qilinadi. 24. Oʻzbekiston Respublikasi va Qoraqalpogʻiston Respublikasi vazirliklari, idoralari, tegishli hokimiyatlarning boshqarmalari, boʻlimlari va xarajatlar smetalarini tasdiqlash huquqiga ega boʻlgan boshqa tashkilotlar, Oʻzbekiston Respublikasi “Budjet tizimi toʻgʻrisida”gi Qonuniga muvofiq ularga yetkazilgan ajratilgan mablagʻlar hajmlari, belgilangan tartibda rejalashtirilgan yil uchun tasdiqlangan Davlat budjeti parametrlari doirasida oʻz qaramogʻidagi tashkilotlarning kelib tushgan xarajatlar smetalarini sinchiklab koʻrib chiqishni taʼminlaydilar. 25. Tashkilotlar tomonidan taqdim etilgan xarajatlar smetalari zarur hollarda tegishli tashkilotlarning rahbarlari ishtirokida koʻrib chiqiladi. Bunda, xarajatlar smetalarini koʻrib chiquvchi tashkilotlar quyidagilarga majbur: qonunchilik talablariga, shuningdek kelgusi yil smetalarini tuzish boʻyicha koʻrsatmalarga qatʼiy amal qilishni taʼminlash; iqtisod qilish tartibiga amal qilgan holda xarajatlar smetalarida talab etilmaydigan tadbirlar uchun mablagʻlar ajratishga yoʻl qoʻymaslik; alohida tadbirlarni oʻtkazish muddatlari va ularni moliyalashtirish imkonini taʼminlashni hisobga olgan holda xarajatlar smetasi boʻyicha ajratilgan mablagʻlarni chorak (oy)larga taqsimlashni taʼminlash; hisob-kitoblar va asoslantirishlar bilan tasdiqlanmagan summalarni xarajatlar smetalarida qabul qilishga yoʻl qoʻymaslik. 26. Agar tashkilotlarning xarajatlar smetalarini koʻrib chiqish natijasida Oʻzbekiston Respublikasi va Qoraqalpogʻiston Respublikasi vazirligi, idorasi boʻyicha, hokimiyatning boshqarma, boʻlimi boʻyicha jami xarajatlar summasi yoki ish haqi, ish haqiga ajratmalar, kapital qoʻyilmalar va xarajatlarning boshqa turlari boʻyicha xarajatlar summasi qabul qilingan budjet va tegishli moliya organlari tomonidan ularga yetkazilganiga nisbatan ortiq boʻlsa, vazirlik, idora, hokimiyatning boshqarma va boʻlimi rahbari alohida tashkilotlarning xarajatlar smetalari boʻyicha xarajatlarini tegishincha qisqartirishi lozim. 27. Oʻz qaramogʻidagi tashkilotlarning xarajatlar smetalarini, markazlashtirilgan xarajatlar uchun xarajatlar smetalari va vazirliklar, idoralar, hokimiyatning boshqarma va boʻlimini saqlash uchun xarajatlar smetalarini koʻrib chiqqandan keyin Oʻzbekiston Respublikasi va Qoraqalpogʻiston Respublikasi vazirliklari, idoralari, hokimiyatlarning boshqarmalari va boʻlimlari jismoniy koʻrsatkichlar (sinflar, koykalar miqdori, xodimlar soni va shu kabilar) boʻyicha jamlanma hisob-kitoblarning ilovasi bilan birga Davlat budjeti xarajatlarining iqtisodiy tasnifiga muvofiq boʻlim, kichik boʻlim, bob va moddalar kesimida jamlanma xarajatlar smetalarini tuzadilar. 28. Oʻzbekiston Respublikasi va Qoraqalpogʻiston Respublikasi vazirliklari, idoralari, hokimiyatlarning boshqarmalari va boʻlimlari tashkilotlarning smetalari boʻyicha ishlarni yakunlashi bilan Oʻzbekiston Respublikasi, Qoraqalpogʻiston Respublikasi Moliya vazirliklariga va tegishli moliya organlariga Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi va hokimiyatlar tomonidan belgilangan muddatlarga kelgusi yil budjeti boʻyicha quyidagi materiallarni taqdim etadilar: barcha smetalar boʻyicha xarajatlar yigʻindisini budjet tasnifining boʻlimlari, kichik boʻlimlari, boblari va xarajat moddalari hamda yilning choraklari (oylari) boʻyicha boʻlingan holatda; Oʻzbekiston Respublikasi Moliya vazirligi tomonidan belgilangan shaklga muvofiq tashkilotlar kesimida setlar, shtatlar va kontingentlar boʻyicha umumlashtirilgan koʻrsatkichlar. Bir vaqtni oʻzida, moliya organining talabiga asosan alohida tashkilotlar boʻyicha tekshirish va tanishib chiqish uchun, keyinchalik moliya organi qaytarib beradigan xarajatlar smetasiga ilovalar va hisob-kitoblar taqdim etiladi. 29. Oʻzbekiston Respublikasi Moliya vazirligi va hududiy moliya organlari taqdim etilgan materiallarni jamlangan xarajatlar smetasi boʻyicha Oʻzbekiston Respublikasi Prezidentining qarori bilan Oʻzbekiston Respublikasi Davlat budjeti tasdiqlanayotganda belgilanadigan umumiy xarajatlar hajmiga, belgilangan ish haqi, ish beruvchining ajratmalari, kapital qoʻyilmalar va boshqa xarajatlar turlari boʻyicha amal qilinganligini, shuningdek Davlat budjetini tuzish boʻyicha qonunchilik talablarining bajarilishi nuqtai nazaridan tekshiradilar. Ushbu talablar bajarilmagan taqdirda moliya organlari vazirliklar, idoralar, hokimiyatlarning boshqarmalari va boʻlimlariga, tasarruflaridagi muassasalarning smetalari boʻyicha xarajatlarini qisqartirishni taklif qiladilar. Vazirliklar, idoralar, hokimiyatlarning boshqarmalari va boʻlimlari tomonidan norozilik yuzaga kelsa, umumlashtirilgan smetalarga aniqlik kiritish masalasi boʻysunuviga qarab Oʻzbekiston Respublikasi Vazirlar Mahkamasi, Qoraqalpogʻiston Respublikasi Vazirlar Kengashi yoki tegishli hokimiyatlar tomonidan hal etiladi. 30. Umumlashtirilgan smetalar tekshirilganidan va zarur boʻlgan hollarda ularga oʻzgartirishlar kiritilganidan keyin Oʻzbekiston Respublikasi Moliya vazirligi va hududiy moliya organlari tashkilotlarga umumlashtirilgan smetalarning tegishli budjetga kiritilgani haqida xabar beradilar va ayrim tashkilotlar boʻyicha tekshirishga olingan xarajatlar smetalarini qaytarib beradilar. 31. Tumanlar, shaharlar (shaharga boʻysunadigan tumanlar) tegishli hokimiyatlarining boshqarmalari va boʻlimlari shu budjetlarda turuvchi tashkilotlarning xarajatlar smetalarini mazkur Nizomda koʻrsatilgan tartibda koʻrib chiqadilar va mablagʻlarni tuman, shahar budjetiga taqsimlangandan soʻng tuman va shahar moliya boʻlimi xabar qilgan summalar doirasida xarajatlarni qabul qiladilar. 32. Oʻzbekiston Respublikasi Davlat budjeti, Qoraqalpogʻiston Respublikasi budjeti va mahalliy budjetlar tasdiqlanganidan keyin, Oʻzbekiston Respublikasi Moliya vazirligi va hududiy moliya organlari tashkilotlarga ularning umumlashtirilgan smetalari boʻyicha choraklar kesimidagi taqsimotini, shuningdek ish haqiga, ish beruvchilarning ajratmalariga, kapital qoʻyilmalarga va boshqa xarajatlar summasiga budjetda belgilangan eng yuqori miqdorlarini ajratib koʻrsatgan holda xabar beradilar. Shahar moliya boʻlimlari bundan tashqari shaharga boʻysunadigan tuman hokimiyatlarining boʻlimlariga, yuqorida koʻrsatilgan xarajatlarni Xalq deputatlari shahar Kengashi sessiyasi tomonidan tasdiqlangan ularning budjetlari hajmlari doirasida ajratib koʻrsatib, xabar qiladilar. 33. Oʻzbekiston Respublikasi Davlat budjeti tasdiqlangandan soʻng unga oʻzgartirishlar kiritilgan taqdirda, Oʻzbekiston Respublikasi va Qoraqalpogʻiston Respublikasi vazirliklari, idoralari, tegishli hokimiyatlarning boshqarmalari va boʻlimlari oʻz tasarruflarida boʻlgan tashkilotlar xarajatlar smetalariga kerakli tuzatishlar kiritadilar. Shundan keyin Oʻzbekiston Respublikasi va Qoraqalpogʻiston Respublikasi vazirliklari, idoralari, tegishli hokimiyatlarning boshqarmalari va boʻlimlari ular tomonidan ilgari belgilangan tashkilotlar smetalari boʻyicha yillik mablagʻlar miqdorlarini budjet boʻyicha barcha smetalar xarajatlari umumiy summalariga mos keladigan qilib aniqlik kiritadilar. Bunda, tegishli tuzatishlar oʻzlarida qoladigan nusxalarga kiritiladi. Shundan keyin Oʻzbekiston Respublikasi va Qoraqalpogʻiston Respublikasi vazirliklari, idoralari, tegishli hokimiyatlarning boshqarmalari va boʻlimlari belgilangan yillik budjetning choraklar (oylar) boʻyicha taqsimotiga amal qilgan holda, hajmlari budjet bilan har bir chorakka (oyga) alohida belgilangan xarajatlarning umumiy summasi, shuningdek ish haqi, ish beruvchilarning ajratmalari, kapital qoʻyilmalar va boshqa turdagi xarajatlar summasi budjetning tasdiqlangan choraklar (oylar) boʻyicha taqsimotiga toʻgʻri kelishini hisobga olgan holda tashkilotlarning xarajatlar smetasi boʻyicha qabul qilingan yillik xarajatlar summasini choraklar (oylar) boʻyicha boʻlishlari kerak. Tashkilotlarning xarajatlar smetalarida tasdiqlangan xarajatlarni yillik va choraklik (oylik) summalari, tashkilotlar tomonidan taqdim etilgan xarajatlar smetalarining ikkinchi nusxasiga oʻtkaziladi. 34. Xarajatlar smetasini tasdiqlash moliya yilining 10-martidan kechikmasdan xarajatlar tasnifi moddalari boʻyicha boʻlingan holda amalga oshiriladi hamda smetalarni tasdiqlagan tashkilot rahbari (yoki rahbar oʻrinbosari) imzosi bilan, tasdiqlangan kuni koʻrsatilgan holda, shuningdek ushbu tashkilotning muhri smetaning barcha nusxalariga bosilib, bir paytning oʻzida xarajatlar smetasi boʻyicha umumiy summasini yuqori oʻng burchagida shtatdagi xodimlarning mehnatga haq toʻlash jamgʻarmasining umumiy summasini ajratib koʻrsatgan holda rasmiylashtiriladi. 35. Tashkilotlarning xarajatlar smetalari, shuningdek markazlashgan xarajatlar smetalari tasdiqlangandan soʻng choraklar (oylar) kesimidagi xarajatlarni yillik umumlashmasi budjet tasnifining boʻlimlari, kichik boʻlimlari, boblari va iqtisodiy tasnifi boʻyicha choraklarga (oylarga) boʻlingan holda aniqlanadi va tegishli moliya organiga taqdim etiladi. Shu bilan bir vaqtda setlar, kontingentlar va shtatlar boʻyicha umumlashtirilgan koʻrsatkichlar taqdim etiladi. 36. Umumiy smetalar tasdiqlangandan soʻng markazlashgan buxgalteriyalar bu smetalar boʻyicha moliyalashtiriladigan tashkilotlarga quyidagilarni xabar qiladilar: shtatlar va tashkilot xodimlari ish haqi stavkalari haqidagi maʼlumotlar; tashkilotlarning xoʻjalik ehtiyojlariga rejalashtirilayotgan yilda ajratiladigan yoqilgʻi miqdori, elektroenergiya va suv boʻyicha natural koʻrsatkichlar; budjet mablagʻlari doirasida sotib olishga moʻljallangan inventarlar va asbob-uskunalar roʻyxati; kapital va joriy taʼmirlash boʻyicha asosiy ishlar roʻyxati; hokimiyatlarning tegishli moliya boshqarmalari va boʻlimlari tomonidan, yuqori moliya organlari bilan kelishilgan holda belgilangan tashkilotlarga xabar beriladigan koʻrsatkichlar va shakllari roʻyxati. 361. Davlat ilmiy-texnik dasturlarini bajarish uchun ijrochi-tashkilotlarga ajratiladigan budjet mablagʻlari boʻyicha xarajatlar smetasi ular bilan mazkur dasturlarga kiritilgan loyihalarni bajarishga budjet mablagʻlarini bosh taqsimlovchi sifatida shartnoma tuzgan tegishli vazirlik va idora tomonidan tasdiqlanadi. 37. Oʻzbekiston Respublikasi Moliya vazirligi va hududiy moliya organlari tomonidan umumlashtirilgan xarajatlarni va alohida xarajatlar smetalarini tasdiqlangan budjetga, shuningdek budjetni tuzish boʻyicha qonun hujjatlariga muvofiq kelishi tekshirib koʻriladi. Eʼtirozlar boʻlmagan taqdirda, moliya organi xarajatlar umumlashmasining birinchi betida “Kelishilgan” degan belgi qoʻyadi va muhr bilan tasdiqlagan holda xarajatlar umumlashmasining bir nusxasini tegishli vazirlik, idora, hokimiyatlarning boshqarma va boʻlimlariga qaytaradi. Agarda xarajatlar umumlashmasi boʻyicha eʼtirozlar boʻlganda, Oʻzbekiston Respublikasi Moliya vazirligi va hududiy moliya organlari, Oʻzbekiston Respublikasi va Qoraqalpogʻiston Respublikasi vazirliklari, idoralari, tegishli hokimiyatlarning boshqarma va boʻlimlari rahbarlaridan xarajatlar umumlashmasi va tegishincha alohida tashkilotlarning xarajatlar smetalariga tegishli tuzatishlar kiritishni yozma talab qiladilar. 38. Alohida va umumiy xarajatlar smetalarining bir nusxasi vazirliklar, idoralar, tegishli hokimiyatlarning boshqarmalari va boʻlimlarida qatʼiy hisob hujjatlari tariqasida saqlanadi. 39. Oʻzbekiston Respublikasi Moliya vazirligi va hududiy moliya organlari tekshirilgan umumlashtirilgan xarajatlar smetalari asosida, budjetda koʻzda tutilgan tadbirlarni moliyalashtirish uchun asos boʻlib hisoblanadigan choraklarga (oylarga) boʻlingan tegishli budjet xarajatlari yillik yoyilmasini tuzadilar. 40. Shtatlar jadvali rejalashtirilayotgan yilning 1-yanvar holatiga har bir tashkilot boʻyicha alohida holda, ularning tuzilmaviy boʻlinmalari kesimida mazkur tashkilot uchun oʻrnatilgan mehnatga haq toʻlash shartlariga muvofiq ravishda, ushbu Nizomning 2-ilovasiga muvofiq shaklda tuziladi. Shtatlar jadvaliga kiritiladigan lavozimlar nomlari va maʼmuriy-boshqaruv, oʻquv-yordamchi va yordamchi (xizmat koʻrsatuvchi va texnik) xodimlarining soni, xodimlar va mehnatga haq toʻlash boʻyicha ularning razryadlari (bazaviy stavkalari) quyidagilarga muvofiq boʻlishi shart: belgilangan tartibda tasdiqlangan namunaviy shtatlar jadvalida va mehnatga haq toʻlash boʻyicha razryadlarda (bazaviy stavkalarda) nazarda tutilgan lavozimlarga; xodimlarning umumiy birliklari doirasiga va boshqaruv xizmatchilarining xodimlar birliklariga; tashkilotlar turlari boʻyicha belgilangan tartibda tasdiqlangan namunaviy shtatlar jadvallariga; davlat boshqaruv organlarida xodimlar toifalarining meʼyoriy nisbatlarini Davlat va xoʻjalik boshqaruvi organlarining boshqaruv, xizmat koʻrsatuvchi va texnik xodimlari lavozimlarining nomenklaturasi (roʻyxat raqami 1288, 2003-yil 9-dekabr) (Oʻzbekiston Respublikasi vazirliklari, davlat qoʻmitalari va idoralarining meʼyoriy hujjatlari axborotnomasi, 2003-y., 23-son) bilan muvofiqligiga. Alohida tashkilotlar uchun tasdiqlangan shtatlar meʼyorlari (namunaviy shtatlar) va mehnatga haq toʻlash boʻyicha razryadlar (bazaviy stavkalar) mavjud boʻlmaganda, ushbu tashkilotlarning shtatlar jadvaliga kiritilayotgan lavozimlar, ishchilar soni va ularning mehnatiga haq toʻlash boʻyicha razryadlar (bazaviy stavkalar) mazkur tashkilotlar tomonidan mustaqil ravishda tashkilotning xususiyatlari va haqiqiy ehtiyojdan kelib chiqqan holda Oʻzbekiston Respublikasi Mehnat va aholini ijtimoiy muhofaza qilish vazirligi hamda Moliya vazirligi yoki ularning hududiy boʻlinmalari bilan kelishilgan holda aniqlanadi. 41. Ish haqini hisob-kitobi tarifikatsiya roʻyxatiga muvofiq amalga oshiriladigan lavozimlar shtatlar jadvaliga stavkalar soni, lavozimlarning har bir guruhi boʻyicha qonun hujjatlarida belgilangan ustamalar va qoʻshimchalarni hisobga olgan holda oylik mehnatga haq toʻlash jamgʻarmasini koʻrsatgan holda kiritiladi. 42. Shtatlar jadvalida, shuningdek, yakun boʻyicha alohida qatorda mehnatga haq toʻlash shartlarida nazarda tutilgan mehnatga haq toʻlash jamgʻarmasi va yil boʻyicha hisob-kitoblar natijasida ustamalar toʻlashga, qoʻshimchalar va xodimlarni moddiy ragʻbatlantirishga yoʻnaltiriladigan mablagʻlar koʻrsatiladi, masalan: mehnatga haq toʻlash jamgʻarmasiga nisbatan 15 foiz miqdorda shakllanadigan Budjet tashkilotlari va muassasalarini moddiy ragʻbatlantirish maxsus jamgʻarmasi (tibbiyot muassasalari va barcha tipdagi umumtaʼlim maktablari bundan mustasno); uzoq yillik mehnati uchun bir martalik ragʻbatlantirishni toʻlash, moddiy yordam koʻrsatish, mukofotlash uchun mehnatga haq toʻlash jamgʻarmasi; mehnat taʼtilidagi shaxslarning oʻrnini bosuvchi xodimlarning mehnatiga haq toʻlash uchun mehnatga haq toʻlash jamgʻarmasi; umumtaʼlim muassasalari, oʻrta-maxsus, kasb-hunar taʼlimi muassasalarining direktor jamgʻarmasi va boshqalar. 43. Tashkilotlar vaqtinchalik xarajatlar smetasini tuzish, koʻrib chiqish va tasdiqlash oylar kesimida birinchi chorakdan oshmagan davr uchun amalga oshiriladi. Bunda, har oylik xarajatlar, qoida tariqasida, moliya yilining boshlanishida amalga oshirilishi rejalashtirilmaydigan xarajatlar summasini hisobga olgan holda, oʻtgan moliya yilining oxirgi choragi budjet mablagʻlarining uchdan bir qismidan oshib ketmasligi shart. 44. Vaqtinchalik xarajatlar smetasida oʻtgan moliya yilida amalga oshirilmagan budjet xarajatlari koʻzda tutilmaydi. 45. Vaqtinchalik xarajatlar smetasi xarajatlar smetasi tasdiqlangunga qadar amalda boʻladi, bunda belgilangan tartibda roʻyxatdan oʻtkazilgan xarajatlar smetasidagi birinchi chorak uchun xarajatlar summasi tashkilotlarning vaqtinchalik xarajatlar smetasida koʻzda tutilgan xarajatlar summasidan kam boʻlishi mumkin emas. 46. Tashkilotlar ushbu Nizomning 3-ilovasiga muvofiq shaklda budjetdan tashqari mablagʻlar boʻyicha smetani har yili tuzadilar va tasdiqlaydilar. Bunda, tashkilotlar budjetdan tashqari mablagʻlar tushumlarini va xarajatlarini rejalashtirishni qonunchilikda belgilangan tartibda amalga oshiradilar. 47. Tashkilotlar quyidagi budjetdan tashqari mablagʻlar boʻyicha smetalarni tuzadilar: Budjet tashkilotlarini rivojlantirish jamgʻarmasi; Tibbiyot muassasalarini moddiy ragʻbatlantirish va rivojlantirish jamgʻarmasi; taʼlim muassasalarida oʻqitishning toʻlov-kontrakt shaklidan tushumlar; qonunchilikda belgilangan boshqa barcha budjetdan tashqari mablagʻlar, jumladan, vazirliklar va idoralarning budjetdan tashqari jamgʻarmalariga yoʻnaltirilayotgan davlat bojlari, yigʻimlar va soliq boʻlmagan toʻlovlardan, maʼmuriy va moliyaviy jazolardan ajratmalar. Budjetdan tashqari mablagʻlar boʻyicha, Budjet tashkilotlarini rivojlantirish jamgʻarmasi va Tibbiyot muassasalarini moddiy ragʻbatlantirish va rivojlantirish jamgʻarmasi bundan mustasno, smetalar tegishli moliya organlarida xarajatlar smetasi uchun belgilangan muddatlarda va tartibda roʻyxatdan oʻtkaziladi. 48. Budjetdan tashqari mablagʻlar boʻyicha smetalarni tuzish, koʻrib chiqish va tasdiqlash tashkilotlarning xarajatlar smetasi uchun mazkur Nizomda belgilangan tartibda amalga oshiriladi. Budjetdan tashqari mablagʻlar boʻyicha smetada budjetdan tashqari mablagʻlar tushumlarining hajmi va ushbu mablagʻlardan foydalanish yoʻnalishlari qonunchilik talablaridan kelib chiqqan holda aniqlanadi. Budjetdan tashqari mablagʻlar boʻyicha smetalarning daromad qismiga budjetdan tashqari mablagʻlarning qonunchilikka muvofiq barcha shakllanish manbalari boʻyicha kutilayotgan mablagʻlar tushumi va moliya yilining boshiga mablagʻlar qoldigʻi kiritiladi. Qonunchilikka muvofiq budjetdan tashqari mablagʻlar boʻyicha smetalar hisobidan xodimlar birliklari saqlangan hollarda, smetaga mazkur Nizomning III bobida koʻrsatilgan tartibda tuzilgan shtatlar jadvali ilova qilinadi. Bunda, roʻyxatdan oʻtkaziladigan budjetdan tashqari mablagʻlar boʻyicha smeta bilan birga shtatlar jadvali ham roʻyxatdan oʻtkazish uchun taqdim qilinadi. 49. Tashkilotlarning belgilangan tartibda tasdiqlangan xarajatlar smetasi va shtatlar jadvali, shuningdek amaldagi xarajatlar smetasi va shtatlar jadvaliga kiritiladigan oʻzgartirishlar ular moliya organlarida roʻyxatdan oʻtkazilgandan soʻng amalga kiritiladi. 50. Tashkilotlarning tasdiqlangan smetasi va shtatlar jadvalini roʻyxatdan oʻtkazish moliya yilining 1-apreligacha tegishli moliya organlari tomonidan amalga oshiriladi. Moliya organlarining rahbarlari, qaramogʻida quyi tashkilotlari bor boʻlgan yuqori tashkilotlar rahbarlari bilan kelishgan holda, har bir tashkilotni roʻyxatdan oʻtkazish muddatlarini belgilangan muddatda roʻyxatga olishni butunlay tugatishni hisobga olgan holda belgilaydilar. 51. Xarajatlar smetasi va shtatlar jadvalini, shuningdek budjetdan tashqari mablagʻlar boʻyicha smeta va vaqtinchalik xarajatlar smetasini roʻyxatdan oʻtkazish quyidagicha amalga oshiriladi: Oʻzbekiston Respublikasining respublika budjeti tasarrufidagi tashkilotlar — Oʻzbekiston Respublikasi Moliya vazirligida; Qoraqalpogʻiston Respublikasi respublika budjeti, viloyatlar budjeti va Toshkent shahrining shahar budjeti tasarrufidagi tashkilotlar — Qoraqalpogʻiston Respublikasi Moliya vazirligi, viloyatlar va Toshkent shahar moliya boshqarmalarida; shaharlar va tumanlar budjeti tasarrufidagi tashkilotlar — shaharlar va tumanlar moliya boʻlimlarida. Moliya organlari smeta va shtatlar jadvali roʻyxatdan oʻtkazilishi lozim boʻlgan tashkilotlar hisobini yuritishlari shart. 511. Oʻzbekiston Respublikasi Mudofaa vazirligi, Ichki ishlar vazirligi, Milliy xavfsizlik xizmati, Davlat bojxona qoʻmitasi va Favqulodda vaziyatlar vazirligi boʻyicha xarajatlar smetalari umumiy vazirlik va idoralar boʻyicha koʻrib chiqiladi hamda roʻyxatga olinadi. Oʻzbekiston Respublikasi Mudofaa vazirligi, Ichki ishlar vazirligi, Milliy xavfsizlik xizmati, Davlat bojxona qoʻmitasi va Favqulodda vaziyatlar vazirligi tasarrufidagi boʻlinmalarning xarajatlar smetalari va shtatlar jadvallari yuqori turuvchi vazirlik va idoralar tomonidan koʻrib chiqiladi hamda roʻyxatga olinadi. Yuqorida koʻrsatilgan vazirlik va idoralar moliya xizmatlari boshliqlari va masʼul xodimlari tashkilotlarning xarajatlar smetasi va shtatlar jadvali roʻyxatdan toʻgʻri oʻtkazilganligi uchun javobgar boʻladilar. 52. Tashkilotlarning belgilangan tartibda tasdiqlangan xarajatlar smetalari va shtatlar jadvali roʻyxatdan oʻtkazish uchun yuqori tashkilot tomonidan tegishli moliya organiga taqdim etiladi. 53. Xarajatlar smetasi umumiy tarzda tasdiqlangan xarajatlar boʻyicha quyidagi xarajatlar guruhiga ajratgan holda roʻyxatdan oʻtkaziladi: ish haqi va unga tenglashtirilgan toʻlovlar; ish beruvchilarning ajratmalari; boshqa xarajatlar. Tasdiqlangan qurilishlarning manzilli roʻyxati (loyiha-tadqiqot ishlarining manzilli roʻyxati) va qurilishlarning titul roʻyxati asosida tuzilgan kapital qurilish obyektlari boʻyicha xarajatlar smetasi mazkur Nizomning 4-ilovasiga muvofiq shakl boʻyicha kapital qurilishning buyurtmachilari rahbarlari va bosh hisobchilari tomonidan tasdiqlangan holda roʻyxatdan oʻtkazish uchun qabul qilinadi. Manzilli va titul roʻyxatiga kiritilgan aniqliklar asosida kapital qurilish obyektlari boʻyicha xarajatlar smetasiga mazkur Nizomga asosan oʻzgartirishlar kiritiladi. Vazirlar Mahkamasining Zaxira jamgʻarmasi, Qoraqalpogʻiston Respublikasi budjeti, viloyatlar va Toshkent shahrining mahalliy budjetlari zaxira jamgʻarmalari, shuningdek, moliya yili boshidagi mavjud erkin qoldiqlar va tegishli budjetlar ijrosi boʻyicha qoʻshimcha olingan daromadlar hisobidan tashkilotlar xarajatlarini moliyalashtirish (toʻlash) mazkur Nizom talablariga muvofiq tuzilgan va tegishli moliya organlarida roʻyxatdan oʻtkazilgan xarajatlar smetasi asosida amalga oshiriladi. 54. Tashkilotlarning shtatlar jadvali shtatlarni tasdiqlash huquqi berilgan rahbar tomonidan tasdiqlanib, mazkur Nizomning 2-ilovasiga muvofiq shakl boʻyicha roʻyxatdan oʻtkazish uchun qabul qilinadi. Oʻzbekiston Respublikasi Davlat budjetidan moliyalashtiriladigan mudofaa va xavfsizlik vazirliklari va idoralari shtatlar jadvali har bir tuzilmaviy boʻlinmalari boʻyicha mazkur mudofaa va xavfsizlik vazirliklari va idoralarining oʻzlari tomonidan Oʻzbekiston Respublikasi Moliya vazirligi bilan kelishilgan umumiy shtat birliklari doirasida roʻyxatdan oʻtkaziladi. 55. Namunaviy shtatlar jadvali belgilangan tashkilotlarning shtatlar jadvali namunaviy shtatlar jadvaliga muvofiq hamda xarajatlar smetasida koʻzda tutilgan mehnatga haq toʻlash jamgʻarmasi doirasida roʻyxatdan oʻtkazish uchun qabul qilinadi. Tashkilotlarga ish hajmiga koʻra namunaviy shtatlar jadvali qoʻllanishi mumkin boʻlmagan yoki tashkilotlar uchun tasdiqlangan shtatlar meʼyorlari (namunaviy shtatlar) mavjud boʻlmagan hollarda, shtatlarni tasdiqlash huquqi berilgan tegishli rahbarlar tomonidan ular uchun belgilangan mehnatga haq toʻlash jamgʻarmasi doirasida tasdiqlangan shtatlar jadvali roʻyxatdan oʻtkazish uchun qabul qilinadi. 56. Tashkilotlar xodimlarining lavozim boʻyicha maoshlari va tarif stavkalari qonunchilikka muvofiq belgilanadi hamda roʻyxatdan oʻtkazish uchun xarajatlar smetasida koʻzda tutilgan mehnatga haq toʻlash jamgʻarmasi doirasida qabul qilinadi. 57. Tashkilotlar xodimlarining lavozim boʻyicha maoshlari va tarif stavkalarida oldingi roʻyxatdan oʻtkazilganlariga nisbatan oʻzgartirishlar Oʻzbekiston Respublikasi Prezidentining ish haqini oshirish haqidagi farmonlariga muvofiq, shuningdek belgilangan tartibda xodimlarning navbatdagi attestatsiyasini oʻtkazish vaqtida budjet tashkilotlari uchun belgilangan mehnatga haq toʻlash jamgʻarmasi doirasida kiritilishi mumkin. Mazkur hollarda shtatlar jadvali roʻyxatdan oʻtkazilmaydi. Boshqa barcha hollarda shtatlar jadvali tegishli moliya organlarida qaytadan roʻyxatdan oʻtkazilishi lozim. 58. Ish haqi miqdori tarifikatsiya boʻyicha belgilanadigan, yaʼni, attestatsiya natijalari boʻyicha beriladigan tegishli malaka toifasi mavjudligiga, ish vaqtining haqiqiy hajmiga va boshqalarga koʻra belgilanadigan xodimlar mehnatiga haq toʻlash jamgʻarmasi shtatlar jadvalida koʻrsatiladi va u rahbar, bosh hisobchi (hisobchi) tomonidan imzolanadigan tarifikatsiya roʻyxatidagi mehnatga haq toʻlash jamgʻarmasiga muvofiq boʻlishi lozim. 59. Tashkilotlarning shtatlar jadvali yillik mehnatga haq toʻlash jamgʻarmasining 15 foizi miqdoridagi Budjet tashkilotlari va muassasalari xodimlarining moddiy ragʻbatlantirish maxsus jamgʻarmasini qoʻshgan holda, agarda qonunchilikda alohida tashkilotlarga boshqacha miqdorlar belgilanmagan boʻlsa, roʻyxatga olish uchun qabul qilinadi. 60. Xarajatlar smetasi ushbu xarajatlar smetasida tasdiqlangan barcha guruhlar boʻyicha xarajatlarni xarajatlar yoyilmasiga va ularning hisob-kitoblariga toʻliq mos kelishini tekshirgan holda roʻyxatdan oʻtkazish uchun qabul qilinadi. 61. Yuqori tashkilot moliya organiga xarajatlar guruhlari boʻyicha xarajatlar yigʻma smetasini, xarajatlarning toʻliq yoyilmasini va xarajatlar smetasiga hisob-kitoblarni ilova qilgan holda, shuningdek qaramogʻidagi barcha tashkilotlar boʻyicha esa, roʻyxatdan oʻtkazish uchun quyidagi hujjatlarni ham taqdim etadi: Davlat budjeti daromadlari va xarajatlarining tasnifiga muvofiq xarajatlar guruhlari boʻyicha xarajatlar yoyilmasini ilova qilgan holda xarajatlar smetasini; xarajatlar smetasining barcha moddalari boʻyicha hisob-kitoblarni; budjet hisobidan saqlanuvchi lavozim va tarif stavkalari boʻyicha shtatlar jadvalini. Oʻzining tarkibida yuridik shaxs maqomiga ega boʻlmagan boʻlinmalarga ega boʻlgan tashkilotlar ularning roʻyxatini joylashgan joyi, xodimlar sonini tasdiqlangan shtat xodimlari miqdoridan chiqmagan holda taqdim etadi. 62. Yuqori tashkilot tomonidan taqdim etilgan xarajatlar smetalarini va shtatlar jadvalini roʻyxatdan oʻtkazish paytida moliya organlari quyidagilarni tekshirishi lozim: budjet tashkilotlari xodimlariga ish haqi toʻlovi uchun xarajatlar smetasi boʻyicha tasdiqlangan summalarining shtatlar jadvali (bunda, xarajatlar smetasidagi ish haqi jamgʻarmasi, xodimlar toʻliq toʻldirilmaganligi tufayli mehnatga haq toʻlash jamgʻarmasi boʻyicha tejab qolingan mablagʻlar summasiga shtatlar jadvalidagidan kam miqdorda tasdiqlanishi mumkinligini koʻzda tutish lozim) boʻyicha tasdiqlangan ish haqi summalariga muvofiqligi; roʻyxatdan oʻtkazish uchun taqdim etilgan shtatlar jadvalini belgilangan namunaviy shtatlar jadvali va shtatlar normativlariga muvofiqligi; shtatlar jadvalida belgilangan lavozimlar boʻyicha maoshlar hamda ularga qoʻshimchalarning toʻgʻri belgilanganligi; Budjet tashkilotlari va muassasalari xodimlarini moddiy ragʻbatlantirish maxsus jamgʻarmasining toʻgʻri tashkil qilinishi; umumtaʼlim, oʻrta-maxsus, kasb-hunar taʼlimi muassasalarining Direktor jamgʻarmasi toʻgʻri tashkil qilinishi; xarajatlar smetasi boʻyicha tasdiqlangan stipendiyalar uchun xarajatlar summasini xarajatlar smetasi boʻyicha hisob-kitoblarga muvofiqligi; “Boshqa xarajatlar” guruhi xarajatlari summasining xarajatlar smetasida tasdiqlangan summasiga muvofiqligi. 63. Tashkilotlarning xarajatlar smetasi va shtatlar jadvalini roʻyxatdan oʻtkazish paytida moliya organlari oʻz vakolatlari doirasida ortiqcha shtatlarni yoʻqotishlari lozim. Aniqlangan kamchiliklar bartaraf etilganidan keyingina roʻyxatdan oʻtkazishni amalga oshirish lozim. 64. Yangidan tashkil qilinayotgan (jumladan, qayta tashkil etish natijasida) tashkilotlarning xarajatlar smetasi va shtatlar jadvalini roʻyxatdan oʻtkazish ushbu tashkilotlarni belgilangan tartibda tashkil qilinishi toʻgʻrisidagi tegishli qaror koʻrsatilganidan soʻng amalga oshiriladi. Yangidan tashkil qilinayotgan mahalliy tasarrufdagi tashkilotlarning xarajatlar smetasi va shtatlar jadvalini roʻyxatdan oʻtkazish mazkur tashkilotlarni belgilangan tartibda tashkil qilinishi toʻgʻrisidagi tasdiqlovchi hujjatlar koʻrsatilganidan soʻng amalga oshiriladi. 65. Tashkilotlar xarajatlar smetasi va shtatlar jadvalini roʻyxatga olish mazkur Nizomning 5-ilovasiga muvofiq shakldagi roʻyxatdan oʻtkazish kartochkasini berish yoʻli bilan rasmiylashtiriladi. Roʻyxatdan oʻtkazish kartochkasi yuridik shaxs maqomiga ega boʻlgan tashkilotlarga beriladi. Yuridik shaxs maqomiga ega boʻlmagan, boshqa tashkilotning tuzilmaviy boʻlinmasi boʻlgan tuzilmalar oʻzlari qarashli boʻlgan tashkilotlar bilan birga bitta roʻyxatdan oʻtkazish kartochkasi boʻyicha roʻyxatdan oʻtkaziladi. Bunda, zarur hollarda roʻyxatdan oʻtkazish kartochkasida shtatlar boʻyicha koʻrsatkichlar tashkilotlar va ularning tuzilmalari boʻyicha alohida beriladi. Tashkilotlarning xarajatlar smetasi va shtatlar jadvali roʻyxatdan oʻtkazilganligi toʻgʻrisidagi maʼlumotlar mazkur Nizomning 6-ilovasiga muvofiq shakldagi Budjet tashkilotlari xarajatlar smetasi va shtatlar jadvali hisobining jurnaliga kiritiladi. Kompyuter texnikasi mavjud boʻlganda Budjet tashkilotlari xarajatlar smetasi va shtatlar jadvali hisobining jurnali avtomatlashtirilgan tarzda yuritilishi mumkin. 66. Roʻyxatdan oʻtkazilganligi toʻgʻrisidagi hujjatlar (roʻyxatdan oʻtkazish kartochkalari, smetalar va shtatlar jadvali) quyidagi tarzda: smetalar va shtatlar jadvali Oʻzbekiston Respublikasi Moliya vazirligida roʻyxatdan oʻtkaziladigan tashkilotlar boʻyicha — moliya vazirining oʻrinbosari, sohalarni moliyalashtiruvchi boshqarma va boʻlim boshliqlari tomonidan, hududiy moliya organlarida — moliya organlari boshliqlari (mudirlari) yoki ularning oʻrinbosarlari hamda moliya organlari budjet boʻlimlari boshliqlari tomonidan imzolanadi. Qoraqalpogʻiston Respublikasi, viloyatlar va Toshkent shahar budjetlarida turuvchi xalq taʼlimi muassasalari (tashkilotlari) boʻyicha roʻyxatdan oʻtkazish haqidagi hujjatlar moliya organi boshligʻining (mudirining) oʻrinbosari — xalq taʼlimi muassasalarini moliyalashtirish boʻlimi boshligʻi va moliya organi budjet boʻlimining tegishli mutaxassisi tomonidan imzolanadi. 67. Oʻzbekiston Respublikasi Tashqi ishlar vazirligining xorijiy muassasalarini saqlash boʻyicha tasdiqlangan umumiy xarajatlar smetasi Oʻzbekiston Respublikasi Moliya vazirligining sohalarni moliyalashtiruvchi tarmoq boshqarmalari tomonidan mazkur Nizomning V bobi 2 paragrafiga muvofiq roʻyxatdan oʻtkaziladi. Oʻzbekiston Respublikasi Tashqi ishlar vazirligining har bir xorijiy muassasalari boʻyicha xarajatlar smetasi, Oʻzbekiston Respublikasi tashqi ishlar vaziri va moliya vaziri yoki ularning tegishli oʻrinbosarlari tomonidan tasdiqlanadi. 68. Roʻyxatdan oʻtkazish kartochkasi yuqori tashkilot vakiliga beriladi. 69. Roʻyxatdan oʻtkazilganligini bildiruvchi shtamp qoʻyilgan smeta va shtatlar jadvali har bir vazirlik va idora uchun qaramogʻidagi quyi tashkilotlar boʻyicha Oʻzbekiston Respublikasi Moliya vazirligining sohalarni moliyalashtiruvchi tegishli boshqarmalarida, hududiy moliya organlarida alohida papkalarda saqlanadi. 70. Joriy yil uchun roʻyxatdan oʻtkazilgan xarajatlar smetasiga oʻzgartirishlarni roʻyxatdan oʻtkazish uchun yuqori tashkilot tomonidan moliya organlariga mazkur Nizomning 7-ilovasiga muvofiq shaklda, xarajatlar smetasidagi oʻzgartirishlar roʻyxati taqdim etiladi. Xarajatlar smetasiga kiritilayotgan oʻzgartirishlar qonun hujjatlarida belgilangan miqdorlar doirasida roʻyxatdan oʻtkazishga qabul qilinadi. Oʻzbekiston Respublikasi Tashqi ishlar vazirligi xorijiy muassasalarining joriy yil uchun tasdiqlangan xarajatlar smetasiga oʻzgartirishlar kiritish uchun Oʻzbekiston Respublikasi Tashqi ishlar vazirligi tomonidan Oʻzbekiston Respublikasi Moliya vazirligiga mazkur Nizomning 7a-ilovasiga muvofiq shaklda xarajatlar smetasidagi oʻzgartirishlar roʻyxati taqdim etiladi. 71. Ishlatilmay qolgan joriy yilning oʻtgan oy (chorak) rejadagi ajratilgan mablagʻlar qoldigʻi joriy yilning keyingi oyi (choragi)ga xarajatlar smetasiga oʻzgartirishlarni roʻyxatdan oʻtkazilmasdan amalga oshiriladi. Tasdiqlangan xarajatlar smetasida konvertatsiya uchun koʻzda tutilgan mablagʻlardan foydalanish tegishli moliya organi ruxsati bilan mazkur Nizomning 8-ilovasiga muvofiq shaklda amalga oshiriladi. Bunda, olingan ruxsatning bir nusxasi yuqori tashkilotga yoʻllanadi, ikkinchi nusxasi esa, tegishli moliya organida qoladi. 72. Tashkilotlar boshqa shahar yoki tumandan belgilangan tartibda oʻtkazilgan holda yuqori tashkilotlar rahbarlari oʻn kunlik muddatda yangi joylashgan joydagi moliya organiga avval roʻyxatdan oʻtkazilgan smeta, shtatlar jadvali va roʻyxatdan oʻtkazish kartochkasini taqdim etishlari lozim. Bir vaqtning oʻzida moliya organi tashkilotlarni saqlash xarajatlar smetasi va shtatlar jadvalini roʻyxatdan oʻtkazish boʻyicha maʼlumotlarni oldingi roʻyxatdan oʻtkazish joyidagi moliya organidan talab qiladi hamda mazkur maʼlumotlar olinganidan soʻng Budjet tashkilotlari xarajatlar smetasi va shtatlar jadvali hisobining jurnaliga “hisobga qabul qilindi” deb yozadi. Bunda, roʻyxatdan oʻtkazish kartochkasi tegishli oʻzgartirishlar bilan yangisiga almashtiriladi. Tashkilot boshqa joyga oʻtkazilganligi toʻgʻrisida ham moliya organi Budjet tashkilotlari xarajatlar smetasi va shtatlar jadvali hisobining jurnaliga tegishli yozuvni yozadi. 73. Tashkilotlar rahbarlarining xarajatlar smetasi va shtatlar jadvalini roʻyxatdan oʻtkazish masalalari boʻyicha arizalari mazkur hujjatlar roʻyxatdan oʻtkazilgan hududiy moliya organining rahbari tomonidan oʻn kunlik muddatda koʻrib chiqiladi. Xarajatlar smetasi va shtatlar jadvalini roʻyxatdan oʻtkazgan hududiy moliya organining qarori boʻyicha norozilik toʻgʻrisidagi arizalar yuqori moliya organida koʻrib chiqiladi. Oʻzbekiston Respublikasi moliya vazirining oʻrinbosari qarori boʻyicha norozilik toʻgʻrisidagi ariza Oʻzbekiston Respublikasi moliya vaziri tomonidan koʻrib chiqiladi. 74. Tashkilotlarning belgilangan tartibda tasdiqlangan budjetdan tashqari mablagʻlar (Budjet tashkilotlarini rivojlantirish jamgʻarmasi va Tibbiyot muassasalarini moddiy ragʻbatlantirish va rivojlantirish jamgʻarmasi bundan mustasno) boʻyicha smetalari va budjetdan tashqari mablagʻlar hisobidan saqlanadigan xodimlarning shtat birliklari boʻyicha shtatlar jadvali tegishli moliya organlariga roʻyxatdan oʻtkazish uchun taqdim qilinadi. Tashkilotlarning budjetdan tashqari mablagʻlari boʻyicha smetalarni roʻyxatdan oʻtkazish va roʻyxatdan oʻtkazishni rasmiylashtirish tartibi mazkur Nizomda xarajatlar smetalarini roʻyxatdan oʻtkazish va rasmiylashtirish uchun belgilangan tartibda va muddatlarda amalga oshiriladi. 75. Tashkilotlarning budjetdan tashqari mablagʻlar boʻyicha smetalari alohida roʻyxatdan oʻtkazish kartochkalarini berish yoʻli bilan rasmiylashtiriladi. Roʻyxatdan oʻtkazish kartochkasi yuridik shaxs maqomiga ega boʻlgan tashkilotlarga beriladi. Yuridik shaxs maqomiga ega boʻlmagan, boshqa tashkilotning tuzilmaviy boʻlinmasi boʻlgan tuzilmalar shu tashkilot bilan birga bitta roʻyxatdan oʻtkazish kartochkasi boʻyicha roʻyxatdan oʻtkaziladi. 76. Budjet intizomiga rioya qilinishini nazorat etilishini taʼminlash maqsadida, xarajatlar smetasi va shtatlar jadvali roʻyxatdan oʻtkazilgandan soʻng bir haftalik muddatda budjetdan moliyalashtiriladigan vazirliklar va idoralarning rahbarlari tomonidan vazirliklar va idoralarda, shuningdek ularga boʻysunuvchi tashkilotlarda budjet intizomiga rioya etilishini taʼminlovchi buyruqlar chiqariladi. Buyruqlarda quyidagilar tartibga solinadi: budjet intizomiga rioya qilish, xarajatlarni tasdiqlangan mablagʻlar doirasida amalga oshirish; boʻysunuvchi tashkilotlar rahbarlarining quyidagilar boʻyicha majburiyatlari: budjet intizomiga rioya qilinishi nazoratini tashkil qilish va amalga oshirish; budjetga keltirilgan zararni qoplash boʻyicha choralarni qoʻllash; budjet intizomini buzgan shaxslarni javobgarlikka tortish. 77. Kommunal xizmatlari (issiqlik va elektr energiyasi, gaz, issiq va sovuq suv, kanalizatsiya) boʻyicha tashkilotlar uchun belgilangan pul va naturadagi limitlarga rioya qilishni taʼminlash maqsadida buyruqlarda, shuningdek quyidagilarga javobgar boʻlgan mansabdor shaxslar koʻrsatiladi: kommunal xizmatlar isteʼmol qilish limitlarini tasarruflaridagi tashkilotlarga yetkazish; belgilangan limitlar doirasida kommunal xizmatlar taʼminotchilari bilan shartnomalar tuzishni taʼminlash; kommunal xizmatlar isteʼmoli hisobini oʻlchagich asboblarini oʻrnatish va ularning ishlashi ustidan nazorat oʻrnatish; belgilangan limitlardan ortiqcha xarajatga yoʻl qoʻygan quyi tashkilotlarning bosh hisobchilari va rahbarlarini javobgarlikka tortish yuzasidan choralar koʻrish; kommunal xizmatlar taʼminotchilarini, shartnomalarda koʻrsatilgan hajmlardan va mablagʻlardan ortiqcha xizmat koʻrsatayotgan xizmatlar uchun haq toʻlanmasligi toʻgʻrisida ogohlantirish; koʻrsatilgan buyruqlarni bajarish. 78. Buyruq chiqarilgandan soʻng uch kun muddat ichida uning bir nusxasi Oʻzbekiston Respublikasi Moliya vazirligiga taqdim etiladi. 79. Buyruqlar bilan quyidagilar bir haftalik muddat ichida imzo qoʻydirib tanishtiriladilar: budjetdan moliyalashtiriladigan vazirliklar va idoralar rahbarlarining oʻrinbosarlari; ushbu vazirliklar va idoralarning reja-iqtisod xizmatlari xodimlari; budjet mablagʻlarining sarflanishiga masʼul boʻlgan boshqa xodimlar; quyi tashkilotlarning rahbarlari va bosh hisobchilari. 80. Har yili birinchi chorakda moliya organlari barcha tashkilotlarining xarajatlar smetasi (budjetdan tashqari mablagʻlar boʻyicha smeta va vaqtinchalik xarajatlar smetasi)ni tuzilishi, tasdiqlanishining toʻgʻriligini va oʻz vaqtida yetkazilishini tekshirishdan oʻtkazishi, hududiy moliya organlari tomonidan mazkur ishlarni oʻz vaqtida va sifatli olib borilganligini tizimli nazorat qilishi, tekshiruvlarni tashkillashtirishda va oʻtkazishda ularga zarur yordamlarni koʻrsatishi lozim. Tekshirish tasdiqlangan dasturga muvofiq amalga oshiriladi. 81. Koʻrsatilgan tekshirishlarni oʻtkazishda quyidagilar zarur: smeta-moliya hujjatlarini, bunda budjet mablagʻlaridan qonunchilikka va budjet mablagʻlarini tejamli yoʻnaltirilishiga qatʼiy rioya etilishiga erishgan holda, chuqur tahlil qilishni va har tomonlama oʻrganishni amalga oshirish; Oʻzbekiston Respublikasi va Qoraqalpogʻiston Respublikasi vazirliklari, idoralari, hokimiyatlarning tegishli boshqarmalari va boʻlimlarida xarajatlar smetasini koʻrib chiqish, tasdiqlash va oʻz vaqtida tashkilotlarga yetkazish boʻyicha ishlarni toʻgʻri tashkillashtirishga erishish; daromadlarning toʻliq hisobi, pul mablagʻlarining oʻtuvchi qoldiqlari, bu mablagʻlardan tejamli va samarali foydalanishni inobatga olgan holda, budjetdan tashqari mablagʻlar boʻyicha daromadlar va xarajatlar smetasining tuzilishining qonuniyligi va rejalashtirishning asoslanganligini eʼtiborga olish; smetani rejalashtirishda aniqlangan kamchiliklarni bartaraf etishda tezkor holda chora-tadbirlarni qoʻllash, smeta xarajatlari boʻyicha aniqlangan ortiqcha ajratilgan mablagʻlar summasini bu haqda tashkilot rahbariga xabar bergan holda oʻz vaqtida budjetdan moliyalashtirish miqdorini qisqartirish. 82. Oʻzbekiston Respublikasi va Qoraqalpogʻiston Respublikasi vazirliklari va idoralari, hokimiyatning boshqarmalari va boʻlimlarida smetani rejalashtirish holatini tekshirish natijalari boʻyicha zarur hollarda Oʻzbekiston Respublikasi Vazirlar Mahkamasiga, Qoraqalpogʻiston Respublikasi Vazirlar Kengashiga, tegishli hokimiyatlarga axborot berilishi, qoida buzilishlarni yoʻqotish boʻyicha takliflar berilishi va aniqlangan ortiqcha ajratilgan mablagʻlar summasini xarajatlar smetasi boʻyicha tayinlashni kamaytirilishi mumkin. Tashkilotlarning smeta xarajatlarining toʻgʻri tuzilishi, tasdiqlanishi va oʻz vaqtida yetkazilishi boʻyicha tekshirish natijalari Oʻzbekiston Respublikasi Moliya vazirligi va hududiy moliya organlarida muntazam umumlashtiradi va koʻrib chiqiladi hamda ushbu ishlarni yanada takomillashtirish boʻyicha chora-tadbirlar qabul qilinadi. 83. Tashkilotlarning smeta ijrosi bevosita ushbu tashkilot rahbarlari tomonidan amalga oshiriladi. Budjet mablagʻlaridan tasdiqlanmagan xarajatlar smetasi, xarajatlar smetasida koʻzda tutilmagan tadbirlar, shuningdek budjetdan tashqari mablagʻlar boʻyicha smetada yoki umumlashgan smeta va alohida xarajatlar smetasida tayinlanganidan ortiq summalarda xarajat qilish taqiqlanadi. 84. Vazirliklar va idoralar rahbarlari, shuningdek, ular tasarrufidagi tashkilotlar budjet mablagʻlari xarajatlari hisobi va hisobotini yuritishining belgilangan tartibi, budjet intizomiga rioya etilishiga shaxsan javobgardirlar. Roʻyxatdan oʻtkazish uchun taqdim qilingan xarajatlar smetasiga hisob-kitoblarda koʻrsatilgan tashkilotlarning iqtisodiy va ishlab chiqarish koʻrsatkichlari (tarifikatsiya roʻyxati, maydoni, hajmi, sarflanayotgan kommunal xizmatlari boʻyicha tabiiy koʻrsatkichlar hajmi hamda ular boʻyicha xarajatlarning tasdiqlangan xarajatlar smetasiga va pasport maʼlumotiga, shartnomalar va boshqalarga mosligi)ning toʻgʻriligi va asoslanganligi uchun tashkilotlarning rahbarlari va bosh hisobchilari, moliya-iqtisod boʻlimi boshligʻi (shtatlar jadvaliga muvofiq moliya-iqtisod masalalari boʻyicha mutaxassis) shaxsan javob beradilar. Moliya organlarining javobgar xodimlari tashkilotlarning xarajatlar smetasi va shtatlar jadvali roʻyxatdan toʻgʻri oʻtkazilganligi uchun javobgar boʻladilar. 85. Mazkur Nizom talablarini buzishda aybdor boʻlgan shaxslar qonunchilikka muvofiq javobgarlikka tortiladilar.